Edizzjoni Provviżorja

DIGRIET TAL-QORTI ĠENERALI (It-Tieni Awla)

22 ta’ Jannar 2020 ( )

“Rikors għal annullament – Irtirar tat-tnaqqis iċċertifikat tal-emissjonijiet ta’ CO2 – Skema tal-ekoinnovazzjonijiet – Regolament (KE) Nru 443/2009 – Regolament ta’ implimentazzjoni (UE) Nru 725/2011 – Att li ma jistax jiġi kkontestat – Miżura preparatorja – Inammissibbiltà”

Fil-Kawża T‑751/18,

Daimler AG, stabbilita fi Stuttgart (il-Ġermanja), irrappreżentata minn N. Wimmer, C. Arhold u G. Ollinger, avukati,

rikorrenti,

vs

Il-Kummissjoni Ewropea, irrappreżentata minn J.‑F. Brakeland u A. Becker, bħala aġenti,

konvenuta,

li għandha bħala suġġett talba bbażata fuq l-Artikolu 263 TFUE u intiża għall-annullament tal-ittra Ares(2018) 5413709 tal-Kummissjoni, tat-22 ta’ Ottubru 2018, li tinnotifika l-irtirar tat-tnaqqis ta’ emissjonijiet ta’ CO2 miksub permezz ta’ ekoinnovazzjonijiet mogħtija lill-vetturi ta’ Daimler AG mgħammra bl-alternaturi ta’ rendiment għoli Bosch HED EL 7150 u 175 plus,

IL-QORTI ĠENERALI (It-Tieni Awla),

komposta minn V. Tomljenović (Relatur), President, P. Škvařilová‑Pelzl u I. Nõmm, Imħallfin,

Reġistratur: E. Coulon,

tagħti l-preżenti

Digriet

Il-kuntest ġuridiku

1 Fil-kuntest tal-għan stabbilit mill-Unjoni Ewropea li jitnaqqsu l-emissjonijiet ta’ dijossidu tal-karbonju (CO2) tal-vetturi ħfief filwaqt li jiġi żgurat il-funzjonament tajjeb tas-suq intern, il-Parlament Ewropew u l-Kunsill tal-Unjoni Ewropea adottaw ir-Regolament (KE) Nru 443/2009 tal-Parlament Ewropew u tal-Kunsill tat-23 ta’ April 2009 li jistabbilixxi standards ta’ rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta’ CO2 minn vetturi ħfief (ĠU 2009, L 140, p. 1, rettifika fil-ĠU 2017, L 336, p. 60).

2 Sabiex jintlaħaq dan il-għan, l-Artikolu 4 tar-Regolament Nru 443/2009 jipprevedi li, għas-sena kalendarja li tibda fl-1 ta’ Jannar 2012 u għal kull sena kalendarja ta’ wara, kull kostruttur ta’ vetturi partikolari għandu jiżgura li l-emissjonijiet speċifiċi medji ta’ CO2 ma jeċċedux l-għan ta’ emissjonijiet speċifiċi li huwa assenjat lilu skont l-Anness I tal-imsemmi regolament jew, jekk ikun hemm kostruttur li jibbenefika minn deroga skont l-Artikolu 11 ta’ dan l-istess regolament, b’mod konformi ma’ din id-deroga.

3 Id-determinazzjoni tal-għan ta’ emissjonijiet speċifiċi ta’ kostruttur għandha ssir konformement mal-Artikolu 4 tar-Regolament Nru 443/2009, moqri flimkien mal-Anness I tal-imsemmi regolament. Barra minn hekk, għall-finijiet tad-determinazzjoni tal-emissjonijiet speċifiċi medji ta’ CO2 ta’ kostruttur, l-Istati Membri għandhom jidentifikaw id-data msemmija fl-Artikolu 8 tar-Regolament Nru 443/2009, moqri flimkien mal-Anness II tal-imsemmi regolament, b’mod partikolari l-emissjonijiet ta’ CO2 għall-karozzi tal-passiġġieri ġodda kollha rreġistrati fit-territorju tagħhom matul is-sena preċedenti, kif iddeterminati fil-kuntest tal-approvazzjoni tat-tip ta’ vetturi u indikati fiċ-ċertifikat ta’ konformità previst fl-Artikolu 18 tad-Direttiva 2007/46/KE tal-Parlament Ewropew u tal-Kunsill, tal-5 ta’ Settembru 2007, li jistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (Direttiva Kwadru) (ĠU 2007, L 263, p. 1).

4 Il-Kummissjoni Ewropea tirreġistra din id-data f’reġistru pubbliku. Skont l-Artikolu 8(4) tar-Regolament Nru 443/2009, hija tistabbilixxi wkoll, għat-30 ta’ Ġunju ta’ kull sena, kalkolu provviżorju tal-emissjonijiet speċifiċi medji ta’ CO2, għall-għan ta’ emissjonijiet speċifiċi u tad-differenza bejn dawn iż-żewġ valuri matul is-sena kalendarja preċedenti, għal kull kostruttur, u hija għandha tikkomunika din id-data lill-imsemmija kostrutturi.

5 Fi tmiem terminu ta’ tliet xhur li jibda jiddekorri minn din in-notifika, li matulu l-kostrutturi jistgħu jinnotifikaw kull żball eventwali, il-Kummissjoni tikkonferma jew temenda d-data provviżorja kkalkolata sa mhux iktar tard mill-31 ta’ Ottubru ta’ kull sena, skont l-Artikolu 8(5) tar-Regolament Nru 443/2009. Hija tistabbilixxi d-data finali f’deċiżjoni formali u tippubblika din id-data taħt il-forma tal-lista msemmija fl-Artikolu 10 tal-imsemmi regolament, li jindika, għal kull kostruttur, l-għan stabbilit għas-sena kalendarja preċedenti, l-emissjonijiet speċifiċi medji ta’ CO2 tas-sena preċedenti kif ukoll id-differenza bejn dawn iż-żewġ valuri.

6 Jekk l-emissjonijiet speċifiċi medji ta’ CO2 ta’ kostruttur jeċċedu l-għan stabbilit tiegħu għall-istess sena kalendarja, il-Kummissjoni timponi l-ħlas tal-primjum fuq l-eċċess tal-emissjonijiet previst fl-Artikolu 9 tar-Regolament 443/2009. Mal-ġbir ta’ dan il-primjum, il-Kummissjoni tibbaża ruħha fuq id-data ddefinita u stabbilita b’mod formali skont l-Artikolu 8(5) tal-imsemmi regolament.

7 Minbarra l-protezzjoni tal-ambjent, it-tnaqqis tal-emissjonijiet ta’ CO2 minn vetturi ġodda partikolari, previst mir-Regolament Nru 443/2009, għandu bħala għan il-funzjonament tajjeb tas-suq intern u huwa intiż, b’mod partikolari, sabiex jiġu inċentivati l-investimenti fit-teknoloġiji ġodda. Għalhekk, sabiex tiġi promossa l-kompetittività fit-tul tal-industrija tal-karrozzi Ewropea, ir-Regolament “jippromwovi attivament l-eko-innovazzjoni u jqis l-iżviluppi teknoloġiċi tal-ġejjieni” (ara l-premessa 13 tar-Regolament Nru 443/2009).

8 Konsegwentement, l-Artikolu 12 tar-Regolament Nru 443/2009, dwar l-ekoinnovazzjonijiet, jipprevedi li t-tnaqqis tal-emissjonijiet ta’ CO2 miksuba permezz tal-użu ta’ teknoloġiji innovattivi jittieħed inkunsiderazzjoni. Għal dan il-għan, huma mnaqqsa mill-emissjonijiet speċifiċi ta’ CO2 tal-vetturi fejn dawn it-teknoloġiji jintużaw fil-kalkolu tal-emissjonijiet speċifiċi medji ta’ CO2 ta’ kostruttur.

9 Għal dan il-għan, il-Kummissjoni adottat, fil-25 ta’ Lulju 2011, ir-Regolament ta’ Implimentazzjoni (UE) Nru 725/2011 li jistabbilixxi proċedura għall-approvazzjoni u ċ-ċertifikazzjoni ta’ teknoloġiji innovattivi għat-tnaqqis tal-emissjonijiet ta’ CO2 minn karozzi tal-passiġġieri skont ir-Regolament Nru 443/2009 (ĠU 2011, L 194, p. 19).

10 Sabiex jibbenefika minn tnaqqis tal-emissjonijiet ta’ CO2 ibbażat fuq teknoloġija innovattiva fid-determinazzjoni tal-emissjonijiet speċifiċi medji ta’ CO2 ta’ kostruttur, dan tal-aħħar jista’ jitlob lill-Kummissjoni sabiex tapprova teknoloġija innovattiva bħala ekoinnovazzjoni. Sabiex isir dan, huwa għandu jressaq talba għall-approvazzjoni ta’ teknoloġija innovattiva bħala ekoinnovazzjoni li tinkludi l-elementi elenkati fl-Artikolu 4 tar-Regolament ta’ Implimentazzjoni Nru 725/2011. Il-Kummissjoni tipproċedi għall-evalwazzjoni tal-applikazzjoni, skont l-Artikolu 10 ta’ dan l-istess regolament, u, jekk ikun il-każ, tadotta deċiżjoni li tapprova t-teknoloġija innovattiva bħala ekoinnovazzjoni. Din id-deċiżjoni tippreċiża l-informazzjoni meħtieġa għaċ-ċertifikazzjoni tat-tnaqqis tal-emissjonijiet ta’ CO2 skont l-Artikolu 11 tar-Regolament ta’ Implimentazzjoni Nru 725/2011, b’riżerva għall-applikazzjoni tal-eċċezzjonijiet għad-dritt ta’ aċċess pubbliku għad-dokumenti previsti fir-Regolament (KE) Nru 1049/2001 tal-Parlament Ewropew u tal-Kunsill, tat-30 ta’ Mejju 2001, dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331).

11 Manifattur ta’ vetturi li, sabiex jintlaħaq l-għan tiegħu ta’ emissjonijiet speċifiċi, jixtieq jibbenefika minn tnaqqis tal-emissjonijiet speċifiċi medji ta’ CO2 tiegħu grazzi għat-tnaqqis tal-emissjonijiet ta’ CO2 li jirriżulta minn ekoinnovazzjoni fis-sens tal-Artikolu 12 tar-Regolament Nru 443/2009, jista’ wara, billi jirreferi għad-deċiżjoni tal-Kummissjoni dwar l-approvazzjoni ta’ ekoinnovazzjoni konkreta, jitlob lill-awtorità nazzjonali kompetenti fil-qasam tar-riċezzjoni, koperta mid-Direttiva 2007/46, iċ-ċertifikazzjoni tat-tnaqqis tal-emissjonijiet ta’ CO2 miksuba mill-użu ta’ din l-ekoinnovazzjoni fil-vetturi tiegħu, skont l-Artikolu 11(1) tar-Regolament ta’ Implimentazzjoni Nru 725/2011. It-tnaqqis tal-emissjonijiet ta’ CO2, li huwa ċċertifikat għat-tipi ta’ vetturi, jissemma kemm fid-dokumentazzjoni ta’ akkoljenza skont it-tip korrispondenti, skont l-awtorità nazzjonali kompetenti fil-qasam tal-akkoljenza, u skont iċ-ċertifikat ta’ konformità tal-vetturi kkonċernati, maħruġ mill-manifattur.

12 F’dak li jirrigwarda ċ-ċertifikazzjoni tat-tnaqqis tal-emissjonijiet ta’ CO2 magħmula mill-awtoritajiet nazzjonali kompetenti fil-qasam tal-akkoljenza u t-teħid inkunsiderazzjoni tat-tnaqqis iċċertifikat tal-emissjonijiet ta’ CO2 sabiex jiġu ddeterminati l-emissjonijiet speċifiċi medji ta’ CO2 ta’ manifattur, ir-Regolament ta’ Implimentazzjoni Nru 725/2011 jipprevedi, fl-Artikolu 12 tiegħu, eżami taċ-ċertifikazzjonijiet mill-Kummissjoni mwettaq fuq bażi ad hoc. Il-modalitajiet ta’ din il-verifika ad hoc u l-eventwali konsegwenzi li jistgħu jirriżultaw huma ddefiniti fil-paragrafi 1 sa 3 ta’ dan l-artikolu.

Il-fatti li wasslu għall-kawża u l-fatti wara l-preżentata tar-rikors

13 Fit-30 ta’ Jannar 2015, il-Kummissjoni adottat id-Deċiżjoni ta’ Implimentazzjoni (UE) 2015/158 dwar l-approvazzjoni ta’ żewġ alternaturi ta’ effiċjenza għolja ta’ Robert Bosch GmbH bħala teknoloġiji innovattivi għat-tnaqqis tal-emissjonijiet ta’ CO2 mill-karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill (ĠU 2015, L 26, p. 31).

14 Ir-rikorrenti, Daimler AG, hija kostruttur Ġermaniż tal-karozzi li tgħammar ċerti vetturi tal-passiġġieri b’alternaturi ta’ effiċjenza għolja ta’ Robert Bosch (iktar ’il quddiem l-“ekoinnovazzjonijiet ikkontestati”).

15 Skont l-Artikolu 11 tar-Regolament ta’ Implimentazzjoni Nru 725/2011, dwar iċ-ċertifikazzjoni ta’ tnaqqis ta’ emissjonijiet ta’ CO2 miksub minn ekoinnovazzjonijiet, ir-rikorrenti talbet u kisbet, mingħand il-Kraftfahrt-Bundesamt (KBA, l-Uffiċċju Federali għaċ-ċirkulazzjoni tal-vetturi bil-mutur, il-Ġermanja), iċ-ċertifikazzjoni tat-tnaqqis tal-emissjonijiet ta’ CO2 miksub permezz tal-użu tal-ekoinnovazzjonijiet kontenzjużi fi wħud mill-vetturi tagħha.

16 Matul is-sena 2017, il-Kummissjoni, skont l-Artikolu 12 tar-Regolament ta’ Implimentazzjoni Nru 725/2011, dwar l-eżami taċ-ċertifikazzjonijiet, ipproċediet b’eżami ad hoc taċ-ċertifikazzjonijiet tat-tnaqqis tal-emissjonijiet ta’ CO2 tar-rikorrenti miksuba permezz tal-użu tal-ekoinnovazzjonijiet kontenzjużi.

17 Il-Kummissjoni kkonstatat li t-tnaqqis iċċertifikat ta’ emissjonijiet ta’ CO2 mill-KBA kien ħafna ikbar mit-tnaqqis tal-emissjonijiet ta’ CO2 li seta’ jintwera billi jiġi applikat il-metodu ta’ prova stabbilit mill-Artikolu 1(3) tad-Deċiżjoni ta’ Implimentazzjoni 2015/158, moqri flimkien mal-Anness tad-Deċiżjoni ta’ Implimentazzjoni tal-Kummissjoni 2013/341/UE, tas-27 ta’ Ġunju 2013, dwar l-approvazzjoni tal-Alternatur ta’ Ġenerazzjoni Effiċjenti Valeo bħala teknoloġija innovattiva għat-tnaqqis tal-emissjonijiet ta’ CO2 mill-karozzi tal-passiġġieri skont ir-Regolament (KE) Nru 443/2009 (ĠU 2013, L 179, p. 98).

18 Permezz ta’ ittra tas-7 ta’ Marzu 2018, il-Kummissjoni informat lir-rikorrenti bid-diskrepanzi kkonstatati u stabbilixxiet terminu ta’ 60 jum sabiex hija tipproduċi l-prova li t-tnaqqis iċċertifikat ta’ emissjonijiet ta’ CO2 kien korrett.

19 Fis-16 ta’ Marzu 2018, ir-rikorrenti kkonfermat li rċeviet l-ittra tas-7 ta’ Marzu 2018 u pproponiet appuntament telefoniku lill-Kummissjoni.

20 Fis-6 ta’ April 2018, saret l-ewwel telefonata, li matulha r-rikorrenti indikat l-intenzjoni tagħha li tippreżenta fatti li jispjegaw id-differenza kkonstatata mill-Kummissjoni waqt l-eżami tagħha ad hoc.

21 Wara skambji bejn, minn naħa, ir-rikorrenti u l-manifattur tal-ekoinnovazzjonijiet kontenzjużi u, min-naħa l-oħra, ir-rikorrenti u l-Kummissjoni, il-Kummissjoni, fit-28 ta’ Mejju 2018, irrevediet is-sitwazzjoni u talbet lir-rikorrenti sabiex tippreżentalha osservazzjonijiet ġodda u ċerti dokumenti.

22 Wara skambji ġodda bejn ir-rikorrenti u l-Kummissjoni, it-tieni konverżazzjoni telefonika seħħet fl-24 ta’ Lulju 2018 bejn ir-rikorrenti, il-manifattur tal-ekoinnovazzjonijiet kontenzjużi u l-Kummissjoni, li matulha ġew diskussi b’mod estensiv ir-raġunijiet tad-diskrepanzi bejn it-tnaqqis iċċertifikat ta’ emissjonijiet ta’ CO2 u dak stabbilit mill-Kummissjoni fil-kuntest tal-eżami tagħha ad hoc.

23 Permezz tal-ittra Ares (2018) 5413709, tat-22 ta’ Ottubru 2018, li tinnotifikaha bl-irtirar tat-tnaqqis ta’ emissjonijiet ta’ CO2 miksub permezz ta’ ekoinnovazzjonijiet mogħtija lill-vetturi ta’ Daimler AG mgħammra bl-alternaturi ta’ effiċjenza għolja Bosch HED EL 7‑150 u 175 (iktar ’il quddiem l-“att ikkontestat”), il-Kummissjoni, essenzjalment, informat lir-rikorrenti li, wara l-iskambji tagħha ma’ din tal-aħħar u l-manifattur tal-ekoinnovazzjonijiet kontenzjużi, hija kienet ikkonkludiet li d-differenzi kkonstatati fil-livelli ta’ tnaqqis tal-emissjonijiet ta’ CO2 kienu dovuti għal metodi ta’ prova differenti użati. Konsegwentement, il-Kummissjoni indikat lir-rikorrenti li t-tnaqqis iċċertifikat tal-emissjonijiet ta’ CO2 b’riferiment għad-Deċiżjoni ta’ Implimentazzjoni 2015/158 ma setax jittieħed inkunsiderazzjoni għall-kalkolu tal-emissjonijiet speċifiċi medji ta’ CO2 li jikkonċernawha għas-sena 2017. Fl-aħħar nett, il-Kummissjoni stiednet lir-rikorrenti sabiex tivverifika l-lista tal-vetturi kkonċernati u tinnotifikaha b’kull żball jew ommissjoni fi żmien xahar minn meta tirċievi l-imsemmija ittra.

24 Permezz ta’ ittra tat-22 ta’ Novembru 2018, ir-rikorrenti kkonfermat il-lista tal-vetturi kkonċernati u kkontestat il-konstatazzjonijiet magħmula mill-Kummissjoni fl-att ikkontestat.

25 B’ittra tas-7 ta’ Frar 2019, il-Kummissjoni rrispondiet għall-osservazzjonijiet magħmula mir-rikorrenti fl-ittra tagħha tat-22 ta’ Novembru 2018.

26 Barra minn hekk, il-Kummissjoni adottat, fit-3 ta’ April 2019, id-Deċiżjoni ta’ Implimentazzjoni (UE) 2019/583 li tikkonferma jew temenda l-kalkolu provviżorju tal-emissjonijiet speċifiċi medji ta’ CO2 u l-miri tal-emissjonijiet speċifiċi għall-manifatturi tal-karozzi tal-passiġġieri għas-sena kalendarja 2017 u għal ċerti manifatturi li jappartjenu għall-konsorzju Volkswagen għas-snin kalendarji 2014, 2015 u 2016 skont ir-Regolament (KE) Nru 443/2009 (ĠU 2019, L 100, p. 66). Il-premessa 13 tal-imsemmija deċiżjoni ta’ implimentazzjoni tindika li t-tnaqqis iċċertifikat tal-emissjonijiet ta’ CO2 attribwit lill-ekoinnovazzjonijiet kontenzjużi u użati mir-rikorrenti ma għandux jittieħed inkunsiderazzjoni għall-kalkolu tal-emissjonijiet speċifiċi medji li jikkonċernawha.

Il-proċedura u t-talbiet tal-partijiet

27 Permezz ta’ rikors ippreżentat fir-Reġistru tal-Qorti Ġenerali fit-8 ta’ Jannar 2018, ir-rikorrenti ppreżentat dan ir-rikors.

28 Permezz ta’ att separat ippreżentat fir-Reġistru tal-Qorti Ġenerali fit-18 ta’ Marzu 2019, il-Kummissjoni qajmet eċċezzjoni ta’ inammissibbiltà skont l-Artikolu 130(1) tar-Regoli tal-Proċedura tal-Qorti Ġenerali.

29 Ir-rikorrenti ppreżentat l-osservazzjonijiet tagħha dwar din l-eċċezzjoni fis-6 ta’ Mejju 2019.

30 Fir-rikors, ir-rikorrenti titlob li l-Qorti Ġenerali jogħġobha:

– tannulla l-att ikkontestat;

– tikkundanna lill-Kummissjoni għall-ispejjeż.

31 Fl-eċċezzjoni ta’ inammissibbiltà, il-Kummissjoni titlob li l-Qorti Ġenerali jogħġobha:

– tiċħad ir-rikors bħala inammissibbli;

– tikkundanna lir-rikorrenti għall-ispejjeż.

32 Fl-osservazzjonijiet tagħha fuq l-eċċezzjoni ta’ inammissibbiltà, ir-rikorrenti titlob li l-Qorti Ġenerali jogħġobha:

– tiċħad l-eċċezzjoni ta’ inammissibbiltà;

– tiffissa għall-Kummissjoni terminu ġdid għall-preżentata tar-risposta.

33 Fil-kuntest ta’ miżuri ta’ organizzazzjoni tal-proċedura, il-Qorti Ġenerali (li kienet is-Seba’ Awla) stiednet lill-Kummissjoni sabiex tirrispondi, bil-miktub, għal tliet domandi. Il-Kummissjoni wieġbet għal din it-talba fit-terminu stabbilit.

34 Peress illi kien hemm bidla fil-kompożizzjoni tal-awli tal-Qorti Ġenerali, b’applikazzjoni tal-Artikolu 27(5) tar-Regoli tal-Proċedura, din il-kawża ġiet assenjata lit-Tieni Awla.

Id-dritt

35 Bis-saħħa tal-Artikolu 130(1) u (7) tar-Regoli tal-Proċedura, jekk il-konvenuta titlobha, il-Qorti Ġenerali tista’ tiddeċiedi dwar l-inammissibbiltà jew in-nuqqas ta’ kompetenza mingħajr ma tidħol fil-mertu tal-kawża. F’dan il-każ, peress li l-Kummissjoni talbet deċiżjoni dwar l-inammissibbiltà, il-Qorti Ġenerali, li tqis li hija informata biżżejjed mid-dokumenti fil-proċess, għandha tiddeċiedi li taqta’ l-kawża mingħajr ma tkompli l-proċedura.

36 Insostenn tal-eċċezzjoni ta’ inammissibbiltà, il-Kummissjoni ssostni, essenzjalment, l-ewwel nett, li l-att ikkontestat ma jipproduċi ebda effett legali vinkolanti kontra r-rikorrenti, b’tali mod li, fl-assenza ta’ att li jikkawża preġudizzju, ma jeżisti ebda suġġett ta’ rikors validu fis-sens tal-Artikolu 263 TFUE. F’dan ir-rigward, il-Kummissjoni ssostni, essenzjalment, li hija biss id-Deċiżjoni ta’ Implimentazzjoni 2019/583 li permezz tagħha hija stabbilixxiet b’mod legalment vinkolanti l-emissjonijiet speċifiċi medji ta’ CO2 tar-rikorrenti għas-sena 2017 li tipproduċi effetti legali. Hija ssostni, it-tieni nett, li r-rikorrenti ma għandha ebda interess ġuridiku, anki jekk jittieħed inkunsiderazzjoni d-dritt tagħha għal protezzjoni ġudizzjarja effettiva, skont l-Artikolu 47 tal-Karta tad-Drittijiet Fundamentali tal-Unjoni Ewropea.

37 Ir-rikorrenti tikkontesta l-argumenti tal-Kummissjoni. Hija ssostni li l-att ikkontestat jippreġudika diġà, fih innifsu, direttament is-sitwazzjoni legali tagħha, u dan indipendentement mid-Deċiżjoni ta’ Implimentazzjoni 2019/583. Fil-fatt, il-Kummissjoni diġà ppronunzjat ruħha, bħala prinċipju u b’mod legalment vinkolanti, fl-att ikkontestat fuq il-fatt li t-tnaqqis iċċertifikat ta’ emissjonijiet ta’ CO2 li jirriżulta mill-ekoinnovazzjonijiet kontenzjużi ma kellux jittieħed inkunsiderazzjoni favur ir-rikorrenti. Konsegwentement, hija ma tistax tiġi mistiedna tikkontesta l-implimentazzjoni ta’ din id-deċiżjoni skont id-Deċiżjoni ta’ Implimentazzjoni 2019/583.

38 Skont l-Artikolu 263 TFUE, rikors għal annullament jinfetaħ kontra l-atti, minbarra r-rakkomandazzjonijiet jew l-opinjonijiet, maħsuba biex joħolqu effetti legali fir-rigward tat-terzi.

39 Sabiex jiġi ddeterminat jekk att jistax ikun is-suġġett ta’ tali rikors, għandha tingħata importanza lill-kontenut stess ta’ dan l-att, peress li l-forma li biha dan ikun ġie adottat hija, bħala prinċipju, irrilevanti. F’dan ir-rigward, jikkostitwixxu atti jew deċiżjonijiet li jistgħu jkunu s-suġġett ta’ rikors għal annullament biss il-miżuri li huma intiżi biex jipproduċu effetti legali vinkolanti ta’ natura li jaffettwaw l-interessi tar-rikorrent, billi jbiddlu b’mod sinjifikattiv is-sitwazzjoni legali tiegħu (sentenza tad-19 ta’ Jannar 2017, Il-Kummissjoni vs Total u Elf Aquitaine, C‑351/15 P, EU:C:2017:27, punti 35 u 36).

40 B’mod partikolari, fil-każ ta’ atti jew ta’ deċiżjonijiet li t-tfassil tagħhom jitwettaq f’diversi fażijiet ta’ proċedura interna, bħala prinċipju, jikkostitwixxu atti li jistgħu jiġu kkontestati biss il-miżuri li jistabbilixxu b’mod definittiv il-pożizzjoni tal-istituzzjoni fi tmiem din il-proċedura bl-esklużjoni tal-miżuri intermedji li l-għan tagħhom ikun li tiġi ppreparata d-deċiżjoni finali (sentenzi tal-11 ta’ Novembru 1981, IBM vs Il-Kummissjoni, 60/81, EU:C:1981:264, punt 10, u tas-27 ta’ Ġunju 1995, Guérin automobiles vs Il-Kummissjoni, T‑186/94, EU:T:1995:114, punt 39).

41 Dan ma japplikax biss jekk atti jew deċiżjonijiet adottati matul il-proċedura preparatorja kienu jikkostitwixxu, huma stess, l-aħħar stadju ta’ proċedura speċjali li hija distinta minn dik li għandha tippermetti lill-istituzzjoni li tiddeċiedi fuq il-mertu (sentenza tal-11 ta’ Novembru 1981, IBM vs Il-Kummissjoni, 60/81, EU:C:1981:264, punt 11, u digriet tad-9 ta’ Ġunju 2004, Camós Grau vs Il-Kummissjoni, T‑96/03, EU:T:2004:172, punt 30).

42 Barra minn hekk, att intermedju lanqas ma jista’ jkun ikkontestat jekk jiġi stabbilit li l-illegalità li huwa vvizzjat biha dan l-att tista’ tiġi invokata insostenn ta’ appell ippreżentat kontra d-deċiżjoni finali li għaliha jikkostitwixxi att ta’ tfassil. F’tali kundizzjonijiet, l-appell ippreżentat kontra d-deċiżjoni li ttemm il-proċedura jiżgura protezzjoni ġudizzjarja suffiċjenti (sentenza tat-13 ta’ Ottubru 2011, Deutsche Post u Il-Ġermanja vs Il-Kummissjoni, C‑463/10 P u C‑475/10 P, EU:C:2011:656, punt 53; ara wkoll, f’dan is-sens, is-sentenzi tal-11 ta’ Novembru 1981, IBM vs Il-Kummissjoni, 60/81, EU:C:1981:264, punt 12, u tal-24 ta’ Ġunju 1986, AKZO Chemie u AKZO Chemie UK vs Il-Kummissjoni, 53/85, EU:C:1986:256, punt 19).

43 Għaldaqstant, għandu jiġi eżaminat jekk l-att ikkontestat jaffettwax l-interessi tar-rikorrenti billi jbiddel b’mod sinjifikattiv is-sitwazzjoni legali tagħha u jikkostitwixxi bħala tali att li jikkawża preġudizzju.

44 Sabiex tingħata risposta għal din id-domanda, hemm lok li jiġi analizzat, fl-ewwel lok, il-qafas leġiżlattiv li fih jidħlu l-att ikkontestat u d-Deċiżjoni ta’ Implimentazzjoni 2019/583 qabel ma tiġi eżaminata, fit-tieni lok, is-sustanza tal-imsemmi att.

45 Fl-ewwel lok, f’dak li jikkonċerna l-kuntest leġiżlattiv, għandu jiġi enfasizzat li f’dan il-każ hemm riferiment għas-sistema ta’ ekoinnovazzjonijiet stabbilita mill-Artikolu 12 tar-Regolament Nru 443/2009 u li hija rregolata mir-Regolament ta’ Implimentazzjoni Nru 725/2011.

46 Kif tfakkar fil-punti 7 u 8 iktar ’il fuq, ir-Regolament Nru 443/2009 jinkoraġġixxi l-iżvilupp tal-ekoinnovazzjoni billi jipprevedi, fl-Artikolu 12 tiegħu, il-possibbiltà li l-kostrutturi jiksbu tnaqqis tal-emissjonijiet speċifiċi medji ta’ CO2 meta huma jgħammru l-vetturi tagħhom b’teknoloġiji innovattivi li jippermettu t-tnaqqis tal-emissjonijiet ta’ CO2. Għalhekk din hija skema ta’ inċentiv, stabbilita sabiex jiġu ffavoriti l-produtturi li jinvestu fl-ekoinnovazzjoni. L-Artikolu 12(2) tar-Regolament Nru 443/2009 jipprevedi, barra minn hekk, l-adozzjoni, mill-Kummissjoni, permezz ta’ atti ta’ implimentazzjoni, tal-modalitajiet ta’ proċedura ta’ approvazzjoni tat-teknoloġiji innovattivi li jippermettu t-tnaqqis tal-emissjonijiet ta’ CO2 minn vetturi tal-passiġġieri.

47 Huwa f’dan il-kuntest li r-Regolament ta’ Implimentazzjoni Nru 725/2011 ġie adottat. F’dan ir-rigward, għandu jitfakkar li, skont l-Artikolu 1 tiegħu, ir-Regolament ta’ Implimentazzjoni Nru 725/2011 għandu l-għan li jiddefinixxi l-proċedura li għandha tiġi segwita għall-applikazzjoni għall-approvazzjoni, l-evalwazzjoni, l-approvazzjoni u ċ-ċertifikazzjoni tat-teknoloġiji innovattivi li jnaqqsu l-emissjonijiet ta’ CO2 tal-karozzi tal-passiġġieri, skont l-Artikolu 12 tar-Regolament Nru 443/2009.

48 Konsegwentement, il-proċedura ta’ approvazzjoni ta’ teknoloġija innovattiva bħala ekoinnovazzjoni u dik ta’ ċertifikazzjoni tat-tnaqqis tal-emissjonijiet ta’ CO2 miksuba minn ekoinnovazzjonijiet previsti mir-Regolament ta’ Implimentazzjoni Nru 725/2011 huma marbuta b’mod inseparabbli mal-kalkolu tal-emissjonijiet speċifiċi medji ta’ CO2 tal-kostrutturi kif iddefinit mir-Regolament Nru 443/2009. F’dan ir-rigward, għandu jiġi rrilevat li l-approvazzjoni bħala ekoinnovazzjoni u ċ-ċertifikazzjoni tat-tnaqqis tal-emissjonijiet ta’ CO2 miksuba minn kostruttur bis-saħħa tar-Regolament ta’ Implimentazzjoni Nru 725/2011 ma għandhomx għan ieħor ħlief li jnaqqsu l-emissjonijiet speċifiċi medji ta’ kostruttur u ma humiex użati f’kuntest differenti minn dak tar-Regolament Nru 443/2009.

49 F’dan is-sens, għandu jiġi rrilevat li d-deċiżjonijiet ta’ implimentazzjoni adottati mill-Kummissjoni wara l-proċedura ta’ approvazzjoni prevista mir-Regolament ta’ Implimentazzjoni Nru 725/2011 huma bbażati fuq l-Artikolu 12(4) tar-Regolament Nru 443/2009 u jsemmu espressament fit-titoli tagħhom li huma intiżi li japprovaw teknoloġija bħala teknoloġija innovattiva li tippermetti t-tnaqqis tal-emissjonijiet ta’ CO2 minn vetturi tal-passiġġieri.

50 Għalhekk, ir-Regolament ta’ Implimentazzjoni Nru 725/2011 jistabbilixxi l-kuntest ġuridiku tas-sistema ta’ ekoinnovazzjonijiet fil-kuntest tal-applikazzjoni tar-Regolament Nru 443/2009, u b’mod iktar speċifiku għall-kalkolu tal-emissjonijiet speċifiċi medji ta’ CO2 tal-kostrutturi.

51 Fit-tieni lok, fir-rigward tas-sustanza tal-att ikkontestat, għandu jiġi rrilevat li, kif tfakkar fil-punti 16 sa 23 iktar ’il fuq, dan intbagħat lir-rikorrenti wara eżami ad hoc magħmul mill-Kummissjoni skont l-Artikolu 12 tar-Regolament ta’ Implimentazzjoni Nru 725/2011. Permezz ta’ dan l-att, il-Kummissjoni, essenzjalment, informat lir-rikorrenti li, wara l-iskambji tagħha ma’ din tal-aħħar u l-manifattur tal-ekoinnovazzjonijiet kontenzjużi, hija kkonkludiet li d-differenzi kkonstatati fil-livelli ta’ tnaqqis tal-emissjonijiet ta’ CO2 kienu dovuti għal metodi ta’ prova differenti użati. Konsegwentement, il-Kummissjoni indikat lir-rikorrenti li t-tnaqqis iċċertifikat tal-emissjonijiet ta’ CO2 b’riferiment għad-Deċiżjoni ta’ Implimentazzjoni 2015/158 ma setax jittieħed inkunsiderazzjoni għall-kalkolu tal-emissjonijiet speċifiċi medji ta’ CO2 li jikkonċernawha għas-sena 2017. Fl-aħħar nett, il-Kummissjoni stiednet lir-rikorrenti sabiex tivverifika l-lista tal-vetturi kkonċernati u tinnotifikaha b’kull żball jew ommissjoni fi żmien xahar minn meta tirċievi l-imsemmi att.

52 Ir-rikorrenti tosserva li l-Artikolu 12 tar-Regolament ta’ Implimentazzjoni Nru 725/2011, li fuqu huwa bbażat l-att ikkontestat, iqiegħed għad-dispożizzjoni tal-Kummissjoni proċedura speċifika ta’ verifika fuq bażi ad hoc u jagħtiha s-setgħa li tiddeċiedi li ma tiħux inkunsiderazzjoni tnaqqis iċċertifikat ta’ emissjonijiet ta’ CO2 għall-kalkolu tal-emissjonijiet speċifiċi medji ta’ CO2 ta’ kostruttur għas-sena kalendarja ta’ wara. Is-setgħa li tiġi adottata deċiżjoni fuq l-assenza ta’ teħid inkunsiderazzjoni ta’ tnaqqis iċċertifikat tikkostitwixxi, għalhekk, fid-dawl tal-istruttura ġenerali tal-liġi, il-punt finali tal-proċedura ta’ verifika msemmi fl-Artikolu 12 tar-Regolament ta’ Implimentazzjoni Nru 725/2011, li hija distinta minn dik prevista fl-Artikolu 12 tar-Regolament Nru 443/2009. Konsegwentement, ir-riferiment, magħmul mill-Kummissjoni fl-att ikkontestat, għall-Artikolu 12 tar-Regolament ta’ Implimentazzjoni Nru 725/2011, flimkien mad-dikjarazzjoni li t-tnaqqis iċċertifikat tal-emissjonijiet ta’ CO2 ma jistax jittieħed inkunsiderazzjoni, għandu jiġi kkunsidrat bħala deċiżjoni adottata fuq il-bażi tal-Artikolu 12(2) tar-Regolament ta’ Implimentazzjoni Nru 725/2011, li jagħti preċiżament din is-setgħa lill-Kummissjoni.

53 B’mod partikolari, hija tenfasizza li, fid-dawl tal-kuntest tiegħu u tar-riferiment għall-Artikolu 12 tar-Regolament ta’ Implimentazzjoni Nru 725/2011, għandha tinstema’ l-frażi “may not” użata fir-raba’ paragrafu tal-att ikkontestat fil-frażi “As a result, the Commission hereby notifies you of the eco-innovation CO2 savings certified by reference to Implementing Decision (EU) 2015/158 that may not be taken into account for the calculation of the average specific emissions of Daimler AG in 2017 (Konsegwentment, il-Kummissjoni tinnotifikak bil-preżenti li t-tnaqqis ta’ emissjonijiet ta’ CO2 miksub permezz ta’ ekoinnovazzjonijiet u ċċertifikat b’riferiment għad-Deċiżjoni ta’ Implimentazzjoni (UE) 2015/158, li ma jistax jittieħed inkunsiderazzjoni għall-kalkolu ta’ emissjonijiet speċifiċi medji ta’ Daimler AG fl-2017), bħala affermazzjoni ta’ prinċipju u mhux bħala sempliċi “preavviż” jew sempliċi eventwalità ta’ miżura futura.

54 Dan l-argument ma jistax madankollu jiġi segwit.

55 F’dan ir-rigward, l-ewwel nett, għandu jitfakkar li l-Artikolu 12 tar-Regolament ta’ Implimentazzjoni Nru 725/2011 jipprovdi kif ġej:

“1. Il-Kummissjoni għandha tiżgura li ċ-ċertifikazzjonijiet u l-iffrankar ta' CO2 attribwiti lil vetturi individwali jiġu vverifikati fuq bażi ad hoc.

Meta ssib li hemm differenza bejn l-iffrankar ta’ CO2 iċċertifikat u l-iffrankar li tkun ivverifikat permezz tal-metodoloġija jew il-metodoloġiji tal-ittestjar rilevanti, il-Kummissjoni għandha tinnotifika lill-manifattur dwar is-sejbiet tagħha.

Il-Kummissjoni, fejn issib jew tkun infurmata dwar devjazzjonijiet jew inkonsistenzi fil-metodoloġija tal-ittestjar jew fit-teknoloġija innovattiva meta mqabbla mal-informazzjoni li tkun irċeviet bħala parti mill-applikazzjoni għall-approvazzjoni ta’ teknoloġija innovattiva bħala ekoinnovazzjoni, tista’ wkoll tinnotifika lill-manifattur dwar dan.

IIl-manifattur jista’ fi żmien 60 jum minn meta jirċievi n-notifika jipprovdi lill-Kummissjoni b’evidenza li turi l-eżattezza tal-iffrankar ta’ CO2 iċċertifikat. Fuq talba tal-Kummissjoni, għandu jiġi pprovdut ir-rapport dwar l-interazzjoni ta’ ekoinnovazzjonijiet differenti msemmi fl-Artikolu 7(3).

2. Meta l-evidenza msemmija fil-paragrafu 1 ma tiġix ipprovduta fil-perjodu ta’ żmien indikat, jew issib li l-evidenza pprovduta mhijiex sodisfaċenti, il-Kummissjoni tista’ tiddeċiedi li ma tikkunsidrax l-iffrankar ta’ CO2 iċċertifikat għall-kalkolu tal-emissjonijiet speċifiċi medji ta’ dak il-manifattur għas-sena kalendarja ta’ wara.

3. Manifattur li l-iffrankar ta’ CO2 ċċertifikat tiegħu ma għadux jitqies jista' japplika għal ċertifikazzjoni ġdida tal-vetturi kkonċernati skont il-proċedura stipulata fl-Artikolu 11, jew jista’, fejn xieraq, jagħmel talba għal emenda tad-deċiżjoni tal-approvazzjoni skont l-Artikolu 12a, li għandha tkun appoġġata mill-evidenza meħtieġa biex tiġi kkonfermata l-adegwatezza tal-metodoloġija tal-ittestjar u l-livell tal-iffrankar ta’ CO2 miksub permezz tat-teknoloġija innovattiva.”

56 It-tieni nett, għandu jiġi rrilevat li, fil-kuntest tal-att ikkontestat, datat it-22 ta’ Ottubru 2018, huwa fir-rigward tal-kalkolu tal-emissjonijiet speċifiċi medji ta’ CO2 tar-rikorrenti għas-sena 2017 li l-Kummissjoni kkonstatat li l-verifiki tagħha fir-rigward tat-tnaqqis marbut mal-ekoinnovazzjonijiet kontenzjużi ma ppermettewlhiex li tasal għall-istess riżultati bħal dawk imressqa mir-rikorrenti u li hija, konsegwentement, ma tiħux inkunsiderazzjoni tnaqqis iċċertifikat ta’ emissjonijiet ta’ CO2.

57 Barra minn hekk, għalkemm l-att ikkontestat jikkomunika lir-rikorrenti l-konsegwenzi tal-konstatazzjonijiet magħmula mill-Kummissjoni għas-sena 2017, xorta jibqa’ l-fatt li, kif jirriżulta wkoll mill-att ikkontestat, l-unika konsegwenza meqjusa f’dan il-każ, f’każ ta’ insuffiċjenza kkonstatata fir-rigward tat-tnaqqis tal-emissjonijiet ta’ CO2, hija l-fatt, għall-Kummissjoni, li teskludi t-tnaqqis iċċertifikat ta’ emissjonijiet ta’ CO2 għall-kalkolu tal-emissjonijiet speċifiċi medji tal-manifattur.

58 Huwa għalhekk bil-għan li jsir tali kalkolu li l-Kummissjoni tiddetermina jekk dan it-tnaqqis għandux jittieħed inkunsiderazzjoni. F’din il-perspettiva, it-tnaqqis iċċertifikat ta’ emissjonijiet ta’ CO2 huwa data, bl-istess mod bħad-data miġbura u trażmessa mill-Istati Membri lill-Kummissjoni, skont l-Artikolu 8(1) u (2) tar-Regolament Nru 443/2009. Għalhekk, kif enfasizzat il-Kummissjoni b’risposta għal domanda magħmula permezz ta’ miżura ta’ organizzazzjoni tal-proċedura, l-eżami tal-kwistjoni dwar jekk it-tnaqqis tal-emissjonijiet ta’ CO2 li jirriżulta mill-użu ta’ ekoinnovazzjonijiet ittiħidx inkunsiderazzjoni, skont l-Artikolu 12 tar-Regolament Nru 443/2009, waqt id-determinazzjoni tal-prestazzjonijiet fil-qasam tal-emissjonijiet ta’ kostruttur jagħmel parti integrali mill-kalkolu tal-emissjonijiet speċifiċi medji ta’ CO2 tal-kostruttur ikkonċernat, previst fl-Artikolu 8 tar-Regolament Nru 443/2009. Konsegwentement, kif indikat il-Kummissjoni, id-deċiżjoni li jittieħed inkunsiderazzjoni jew le t-tnaqqis iċċertifikat tal-emissjonijiet ta’ CO2 neċessarjament jikkoinċidi mal-adozzjoni tad-deċiżjoni msemmija fl-Artikolu 8(5) tar-Regolament Nru 443/2009.

59 F’dan is-sens, il-proċess ta’ kalkolu, previst fl-Artikolu 8 tar-Regolament Nru 443/2009, jimplika kemm id-determinazzjoni tad-data li għandha tittieħed inkunsiderazzjoni u l-applikazzjoni tal-formuli matematiċi għal tali data, b’tali mod li ma jistax jitqies li l-Kummissjoni tadotta deċiżjoni dwar id-data li għandha tittieħed inkunsiderazzjoni u deċiżjoni oħra distinta dwar il-kalkolu fih innifsu. F’dawn iċ-ċirkustanzi, l-att ikkontestat, sa fejn jista’ ma jiħux inkunsiderazzjoni l-imsemmi tnaqqis, huwa biss miżura preparatorja fil-proċedura li twassal għall-adozzjoni, abbażi tal-Artikolu 8 tar-Regolament Nru 443/2009, tad-deċiżjoni dwar il-kalkolu tal-emissjonijiet speċifiċi medji ta’ kostruttur.

60 Il-fatt li mill-att ikkontestat jirriżulta effettivament li l-Kummissjoni kienet waslet għal konklużjoni fir-rigward tat-tnaqqis iċċertifikat tal-emissjonijiet ta’ CO2, peress li din il-konklużjoni tista’ tinfluwenza l-kalkolu tal-emissjonijiet speċifiċi medji ta’ CO2 tar-rikorrenti, madankollu, ma jimplikax li din hija deċiżjoni definittiva, adottata fil-kuntest ta’ proċedura distinta minn dik li wasslet għall-adozzjoni tad-Deċiżjoni ta’ Implimentazzjoni 2019/583. Fil-fatt, il-fatt li l-att ikkontestat isemmi preċiżament il-kalkolu futur tal-emissjonijiet speċifiċi medji ta’ CO2 tar-rikorrenti li kellu jsegwi juri n-natura mhux definittiva tal-att ikkontestat, li tikkorrispondi biss għal stadju tal-proċedura li għandha twassal għall-kalkolu tal-emissjonijiet speċifiċi medji ta’ CO2 tar-rikorrenti. F’dan is-sens, għandu jitfakkar li l-Artikolu 8(4) tar-Regolament Nru 443/2009 jipprevedi li l-Kummissjoni għandha tinnotifika lil kull kostruttur il-kalkolu provviżorju li jikkonċernah sabiex dan tal-aħħar ikun jista’, skont l-Artikolu 8(5) tal-imsemmi regolament, jinnotifikaha b’kull żball fid-data meħuda inkunsiderazzjoni għall-kalkolu. B’hekk, il-komunikazzjoni magħmula lir-rikorrenti permezz tal-att ikkontestat taqa’ fil-kuntest tad-djalogu miftuħ bejn il-Kummissjoni u l-kostrutturi għall-kalkolu tal-emissjonijiet speċifiċi medji tagħhom.

61 F’dan ir-rigward, għandu barra minn hekk jiġi enfasizzat li, fil-premessi 11 sa 13 tad-Deċiżjoni ta’ Implimentazzjoni 2019/583, il-Kummissjoni semmiet l-eżami ad hoc li għamlet fir-rigward tal-ekoinnovazzjonijiet kontenzjużi użati mir-rikorrenti, ir-riżultat ta’ dan l-eżami, jiġifieri li t-tnaqqis iċċertifikat ta’ emissjonijiet ta’ CO2 ta’ żewġ alternaturi ta’ effiċjenza għolja installati fi wħud mill-vetturi mmanifatturati mir-rikorrenti ma ġewx ikkonfermati, u fl-aħħar nett il-konsegwenza ta’ tali konstatazzjoni: l-assenza ta’ teħid inkunsiderazzjoni ta’ dan it-tnaqqis iċċertifikat għall-kalkolu tal-emissjonijiet speċifiċi medji tar-rikorrenti għas-sena 2017, suġġett tal-imsemmija deċiżjoni ta’ implimentazzjoni.

62 Barra minn hekk, għalkemm l-att ikkontestat jesprimi l-pożizzjoni li d-Direttorat Ġenerali “Azzjoni għall-klima” tal-Kummissjoni wasal għaliha fi tmiem il-verifika ad hoc taċ-ċertifikazzjonijiet, prevista fl-Artikolu 12 tar-Regolament ta’ Implimentazzjoni Nru 725/2011, huwa ma jistabbilixxix b’mod definittiv il-pożizzjoni tal-Kummissjoni stess. Hija biss il-pożizzjoni stabbilita minn din tal-aħħar fid-Deċiżjoni ta’ Implimentazzjoni 2019/583 li tista’ tbiddel b’mod ikkaratterizzat is-sitwazzjoni legali tad-destinatarji tagħha jew kwalunkwe persuna oħra direttament u individwalment ikkonċernata minnha, bħalma hija r-rikorrenti (ara, f’dan is-sens u b’analoġija, id-digriet tat-22 ta’ Novembru 2007, Investire Partecipazioni vs Il-Kummissjoni, T‑418/05, mhux ippubblikat, EU:T:2007:354, punt 39).

63 Għaldaqstant, l-att ikkontestat, minkejja li jinkludi evalwazzjoni dwar it-tnaqqis iċċertifikat ta’ emissjonijiet ta’ CO2 tar-rikorrenti, ma huwiex madankollu d-deċiżjoni finali, peress li din tal-aħħar hija dik li tinkludi l-kalkolu tal-emissjonijiet speċifiċi medji ta’ CO2 tal-kostrutturi, f’dan il-każ id-Deċiżjoni ta’ Implimentazzjoni 2019/583, li fiha hija kkonkretizzata l-assenza ta’ teħid inkunsiderazzjoni tat-tnaqqis iċċertifikat tal-emissjonijiet ta’ CO2. Hija għalhekk id-Deċiżjoni ta’ Implimentazzjoni 2019/583 li hija l-unika miżura li tiddetermina b’mod ċar l-emissjonijiet speċifiċi medji ta’ CO2 tal-kostrutturi, fosthom ir-rikorrenti, u li b’hekk tipproduċi effetti fuq is-sitwazzjoni legali ta’ din tal-aħħar.

64 F’dan ir-rigward, għandu jiġi rrilevat li r-rikorrenti tista’ tinvoka l-illegalità li eventwalment tivvizzja l-att ikkontestat fil-kuntest ta’ rikors għal annullament ippreżentat kontra d-Deċiżjoni ta’ Implimentazzjoni 2019/583, peress li din tirreferi preċiżament għall-konklużjonijiet tal-Kummissjoni fformulati waqt il-verifika ad hoc taċ-ċertifikati kontenzjużi.

65 Fl-aħħar nett, fit-tielet lok, fir-rigward b’mod partikolari tal-argument tar-rikorrenti bbażat fuq il-fatt li l-att ikkontestat jikkostitwixxi deċiżjoni li timplimenta s-setgħat mogħtija lill-Kummissjoni abbażi tal-Artikolu 12(2) tar-Regolament ta’ Implimentazzjoni Nru 725/2011, għandu jiġi rrilevat li dan il-paragrafu jikkonċerna esklużivament il-kalkolu tal-emissjonijiet speċifiċi medji tal-kostruttur għas-sena kalendarja sussegwenti, filwaqt li l-att ikkontestat jirrigwarda l-kalkolu tal-imsemmija emissjonijiet abbażi tas-sena 2017.

66 Barra minn hekk u fi kwalunkwe każ, għandu jiġi rrilevat li, anki jekk l-att ikkontestat jista’ jkollu effett fuq il-kalkolu tal-emissjonijiet speċifiċi medji tal-kostruttur għas-sena kalendarja ta’ wara, jiġifieri għall-2019, jibqa’ possibbli għar-rikorrenti li tinvoka l-illegalità li tivvizzjah eventwalment fil-kuntest ta’ rikors għal annullament ippreżentat kontra d-deċiżjoni ta’ implimentazzjoni li tikkonferma jew tbiddel il-kalkolu provviżorju tal-emissjonijiet speċifiċi medji ta’ CO2 għal dik is-sena.

67 Għaldaqstant, l-att ikkontestat għandu jiġi kkunsidrat bħala miżura preparatorja fil-proċedura intiża sabiex jiġu kkalkolati l-emissjonijiet speċifiċi medji ta’ CO2 tar-rikorrenti u għaldaqstant ma jistax ikun is-suġġett ta’ rikors għal annullament.

68 Din il-konklużjoni ma tistax tiġi kkontestata mill-argumenti l-oħra mressqa mir-rikorrenti sabiex turi li l-att ikkontestat diġà pproduċa effetti li affettwaw is-sitwazzjoni legali tagħha.

69 L-ewwel nett, ir-rikorrenti ssostni li l-att ikkontestat jirrigwarda diġà, fih innifsu, direttament is-sitwazzjoni legali tagħha, u dan irrispettivament mid-Deċiżjoni ta’ Implimentazzjoni 2019/583, peress li ma għadx għandha d-dritt li tinkludi t-tnaqqis iċċertifikat ta’ emissjonijiet ta’ CO2 fiċ-ċertifikat ta’ konformità u li l-KBA ma għadux awtorizzat isemmi t-tnaqqis iċċertifikat ta’ emissjonijiet ta’ CO2 favuriha fid-dokumentazzjoni ta’ approvazzjoni skont it-tip.

70 F’dan ir-rigward, għandu jiġi rrilevat li tali effetti ma humiex espressament previsti mill-Artikolu 12 tar-Regolament ta’ Implimentazzjoni Nru 725/2011 u ma jirriżultawx neċessarjament u lanqas awtomatikament mill-konstatazzjoni mwettqa mill-Kummissjoni u li jwasslu għall-assenza ta’ teħid inkunsiderazzjoni ta’ tnaqqis iċċertifikat ta’ emissjonijiet ta’ CO2 għall-kalkolu tal-emissjonijiet speċifiċi medji ta’ kostruttur. Fil-fatt, il-paragrafu 3 ta’ dan l-artikolu, dwar l-azzjonijiet li l-kostruttur jista’ jieħu fil-konfront ta’ tali sitwazzjoni, jipprevedi li l-imsemmi kostruttur jista’ jew jitlob ċertifikazzjoni ġdida, jew jagħmel talba għall-emenda tad-deċiżjoni ta’ approvazzjoni. Madankollu, ebda emenda jew reviżjoni ta’ ċertifikati ta’ konformità maħruġa mill-kostruttur u d-dokumentazzjoni ta’ approvazzjoni skont it-tip ipprovdut mill-awtorità nazzjonali kompetenti fil-qasam tal-akkoljenza ma huma rikjesti f’dan l-istadju. Fl-aħħar nett, b’risposta għad-domanda magħmula mill-Qorti Ġenerali permezz ta’ miżura ta’ organizzazzjoni tal-proċedura, il-Kummissjoni kkonfermat li d-dokumentazzjoni skont it-tip u ċ-ċertifikat ta’ konformità ma kinux saru żbaljati peress li kien ġie kkonstatat li t-tnaqqis iċċertifikat tal-emissjonijiet ta’ CO2 ma jistax jittieħed inkunsiderazzjoni għall-kalkolu tal-emissjonijiet speċifiċi medji ta’ CO2 ta’ kostruttur.

71 It-tieni nett, ir-rikorrenti tirrimarka li l-Artikolu 12(3) tar-Regolament ta’ Implimentazzjoni Nru 725/2011, billi jistieden lill-kostruttur jitlob ċertifikazzjoni ġdida, jipprova n-natura legalment vinkolanti tad-deċiżjoni dwar l-assenza ta’ teħid inkunsiderazzjoni ta’ tnaqqis iċċertifikat ta’ emissjonijiet ta’ CO2.

72 Dan l-argument huwa ineffettiv sabiex jiġi ddeterminat jekk l-att ikkontestat huwiex jew le miżura preparatorja. Fil-fatt, il-possibbiltà offruta lill-kostruttur bl-Artikolu 12(3) tar-Regolament ta’ Implimentazzjoni Nru 725/2011 ma taffettwax, fi kwalunkwe każ, il-proċess ta’ kalkolu tal-emissjonijiet speċifiċi medji ta’ CO2 għal sena li matulha t-tnaqqis iċċertifikat tal-emissjonijiet ta’ CO2 ma kienx ittieħed inkunsiderazzjoni. Il-fatt li l-imsemmi artikolu jsemmi l-“[m]anifattur li l-iffrankar ta’ CO2 ċċertifikat tiegħu ma għadux jitqies” juri li l-possibbiltà li tintalab ċertifikazzjoni ġdida hija miftuħa għall-manifattur li s-sitwazzjoni tiegħu hija definittivament miksuba, fi kliem ieħor għal dak li fir-rigward tiegħu huwa ċert li t-tnaqqis iċċertifikat ta’ emissjonijiet ta’ CO2 ma tteħidx inkunsiderazzjoni, u dan, hekk kif issemma fil-punti 58 u 63 iktar ’il fuq, jirriżulta mid-deċiżjoni finali dwar il-kalkolu tal-emissjonijiet speċifiċi medji tal-manifatturi.

73 It-tielet nett, fir-rigward tal-argument tar-rikorrenti li l-att ikkontestat jippreġudika direttament is-sitwazzjoni legali tagħha sa fejn hija ma tkunx iktar f’pożizzjoni li tbigħ il-vetturi tagħha b’ċertifikat ta’ konformità li juri t-tnaqqis tal-emissjonijiet ta’ CO2, għandu jiġi rrilevat li, minn naħa, kif ġie kkonstatat fil-punt 70 iktar ’il fuq, iċ-ċertifikat ta’ konformità ma jsirx żbaljat. Min-naħa l-oħra, fi kwalunkwe każ, anki jekk jiġi aċċettat li, kif issostni r-rikorrenti, iċ-ċertifikazzjoni ta’ tnaqqis tal-emissjonijiet ta’ CO2 tista’ tikkostitwixxi argument ta’ bejgħ fil-kuntest attwali fejn il-konsumaturi huma dejjem iktar attenti għall-impatt tal-użu ta’ vetturi ħfief fuq l-ambjent, dan ma jfissirx li l-irtirar ta’ tali ċertifikazzjoni, minn din il-perspettiva, jista’ jiġi kkunsidrat bħala effett li jaffettwa s-sitwazzjoni legali tar-rikorrenti. Fil-fatt, il-fatt li ma tkunx tista’ tinvoka argument ta’ bejgħ ma jistax jiġi kkunsidrat bħala li juri l-ksur ta’ dritt li r-rikorrenti kienet akkwistat. Barra minn hekk, ir-rikorrenti tibqa’ libera li tbigħ il-vetturi tagħha. Għaldaqstant, hija ma tistax issostni li s-sitwazzjoni legali tagħha ġiet affettwata.

74 Ir-raba’ nett, skont ir-rikorrenti, l-att ikkontestat kien jipprevedi tfittxija tal-iskambju bejnha u l-Kummissjoni biss fuq il-kwistjoni tal-lista tal-vetturi kkonċernati. Il-Kummissjoni b’hekk waslet għal punt finali fuq il-kwistjoni tal-mertu inkwistjoni dwar l-assenza ta’ teħid inkunsiderazzjoni tat-tnaqqis iċċertifikat tal-emissjonijiet ta’ CO2. Permezz tal-ittra tagħha tat-22 ta’ Novembru 2018, ir-rikorrenti espliċitament talbet l-irtirar tad-deċiżjoni li kienet ġiet adottata u ma kinitx issegwi l-iskambju preċedenti ta’ argumenti.

75 F’dan ir-rigward, għandu jiġi rrilevat li, effettivament, mill-att ikkontestat jirriżulta li l-Kummissjoni kienet qiegħda tistenna osservazzjonijiet tar-rikorrenti biss fuq il-lista tal-vetturi kkonċernati. Fil-fatt, il-ħames paragrafu tal-imsemmi att jirreferi għal żbalji jew ommissjonijiet eventwalment inklużi fil-lista tal-vetturi kkonċernati, fatt li huwa kkorroborat mill-fatt li l-konklużjoni ta’ dan il-paragrafu hija, essenzjalment, li, fl-assenza ta’ kwalunkwe rimarka min-naħa tar-rikorrenti, il-lista kienet titqies li hija korretta. Madankollu, anki jekk il-Kummissjoni stiednet lir-rikorrenti biss sabiex tivverifika l-lista tal-vetturi kkonċernati, xorta jibqa’ l-fatt li, billi għamlet hekk, hija ħabbret lir-rikorrenti l-intenzjoni tagħha li tkompli d-djalogu magħha. Issa, mhux biss ir-rikorrenti, fl-ittra tagħha tat-22 ta’ Novembru 2018, spjegat għaliex hija ma kinitx taqbel mal-konklużjonijiet tal-Kummissjoni dwar il-verifiki ta’ tnaqqis iċċertifikat ta’ emissjonijiet ta’ CO2 inkwistjoni f’dan il-każ, iżda wkoll il-Kummissjoni, fl-ittra tagħha tas-7 ta’ Frar 2019, irrispondiet għall-osservazzjonijiet tar-rikorrenti, u b’hekk uriet li d-djalogu dwar is-suġġett magħha ma kienx magħluq. Fl-aħħar nett, għandu jiġi rrilevat li, fl-ittra tas-7 ta’ Frar 2019, il-Kummissjoni indikat bħala konklużjoni, essenzjalment, li hija kienet qiegħda tiffinalizza d-Deċiżjoni ta’ Implimentazzjoni 2019/583 li fiha hija ppreċiżat li hija kienet tipprevedi li tagħti r-raġunijiet iddettaljati għall-assenza ta’ teħid inkunsiderazzjoni tat-tnaqqis iċċertifikat tal-emissjonijiet ta’ CO2.

76 Minn dak kollu li ntqal jirriżulta li, kif sostniet il-Kummissjoni, l-att ikkontestat jikkostitwixxi miżura preparatorja u għalhekk ma huwiex att li jista’ jiġi kkontestat. Għaldaqstant, ir-rikors għandu jiġi miċħud bħala inammissibbli, minħabba n-nuqqas ta’ att li jikkawża preġudizzju lir-rikorrenti.

Fuq l-ispejjeż

77 Skont l-Artikolu 134(1) tar-Regoli tal-Proċedura, il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu.

78 Peress li r-rikorrenti tilfet, hemm lok li hija tiġi kkundannata tbati l-ispejjeż tagħha flimkien ma’ dawk sostnuti mill-Kummissjoni kif mitlub minn din tal-aħħar.

Għal dawn il-motivi,

IL-QORTI ĠENERALI (It-Tieni Awla)

tordna:

1) Ir-rikors huwa miċħud bħala inammissibbli.

2) Daimler AG hija kkundannata għall-ispejjeż.

Magħmul fil-Lussemburgu, fit-22 ta’ Jannar 2020.

Ir-Reġistratur Il-President